Kovsies-taalbeleid: UV sal teen hofuitspraak appelleerUniversiteit van die Vrystaat. Foto: UV, Facebook Die universiteit het in ŉ verklaring gesê die universiteit se regspan het die uitspraak onder oë gehad en vir interne sowel as eksterne advies gestuur. “Die advies hou in dat die hooggeregshofbevel foutief is met betrekking tot regsbeginsels en feitelike kwessies, wat fundamenteel sowel as verreikend is. Die UV sal dus, onder die omstandighede, ŉ aansoek om verlof tot appèl by die appèlhof indien,” lui die verklaring. Maroela Media het vroeër berig die Vrystaatse hooggeregshof het Donderdag beslis dat die UV se besluit oor sy nuwe taalbeleid ter syde gestel moet word. AfriForum, AfriForum Jeug en Solidariteit het ŉ aansoek ingedien om die senaats- en raadsbesluit oor die taalbeleid van die universiteit ter syde te laat stel. As dié besluit gehandhaaf sou word, sou Afrikaans in 2017 nie meer as onderrigmedium aan die universiteit gebruik word nie, buiten in enkele opvoedkunde- en teologiekursusse. Ná die hofuitspraak behou Afrikaans voorlopig sy huidige posisie as onderrigmedium aan dié universiteit.